Η Μύκονος το Ευρωπαϊκό νησί που προτιμούν οι αναγνώστες του περιοδικού Conde Nast Traveller
η Ελλάδα στο σύνολο της στην 17η θέση του καταλόγου προτιμήσεων
Τα βραβεία των αναγνωστών για τους καλύτερους προορισμούς του 2010 ανακοίνωσε το ταξιδιωτικό περιοδικό Conde Nast Traveller, που εκδίδεται στις ΗΠΑ. Η Μύκονος και το αρχιπέλαγος των Κυκλάδων κατέλαβαν την πρώτη θέση στις προτιμήσεις των αναγνωστών στην κατηγορία ευρωπαϊκά νησιά. Το κοσμοπολίτικο νησί των Κυκλάδων συγκέντρωσε 78 βαθμούς στην κλίμακα των 100. Στη δεύτερη θέση με 76 βαθμούς βρίσκεται το νησί Τένεδος στην Τουρκία και στην τρίτη θέση βρίσκεται η Ίμπιζα στην Ισπανία. Η συνολική βαθμολογία για τον κάθε προορισμό σχηματίζεται από επιμέρους βαθμολογίες των αναγνωστών σε έναν μεγάλο αριθμό προσφερόμενων υπηρεσιών, όπως ξενοδοχεία, εστιατόρια, τοπικά μέσα μαζικής μεταφοράς και αεροπορικές εταιρείες. Οι Κυκλάδες κατέλαβαν, επίσης, την τέταρτη θέση στην προτιμήσεις των αναγνωστών του περιοδικού για τα καλύτερα νησιά παγκοσμίως. Πρώτη προτίμηση σε αυτή την κατηγορία ήταν το Χονγκ Κονγκ, ενώ μέσα στη πρώτη δεκάδα και συγκεκριμένα στη δέκατη θέση είναι και η Κρήτη. Στις υπόλοιπες κατηγορίες, καλύτερη χώρα, ως τουριστικός προορισμός για το 2010, ανακηρύχθηκε η Τουρκία, ενώ την πρώτη πεντάδα συμπληρώνουν η Αίγυπτος, η Αυστραλία, η Ιταλία και η Νέα Ζηλανδία. Η Ελλάδα βρίσκεται στη 17η θέση. Τα φετινά βραβεία για τους καλύτερους ταξιδιωτικούς προορισμούς είναι τα 23 που πραγματοποιεί το περιοδικό Conde Nast Traveller και στην ψηφοφορία έλαβαν μέρος 25.916 αναγνώστες απ’ όλο το κόσμο.